## Els nous intercanviadors metro-autobús de València-Sud, Safranar i Jesús superen els 104.000 viatgers en els primers dies de funcionament

*** Les noves connexions intermodals van entrar en servici dimarts passat 18 de febrer, al mateix temps que la xarxa de Metrovalencia va recuperar la freqüència de pas anterior a les inundacions
* La mitjana de viatgers que combina l’ús d’autobusos procedents de poblacions de les comarques de l’Horta Sud i de la Ribera amb les línies 1, 2 i 7 del metro supera els 20.000 usuaris**

Els nous intercanviadors autobús-metro disposats per la Generalitat en les estacions de València Sud, Safranar i Jesús de Metrovalencia, en servici des de dimarts passat 18 de febrer, han superat els 104.000 usuaris, en els seus primers cinc dies de funcionament.

Segons les dades registrades des de dimarts passat a este dissabte s’ha arribat a una mitjana superior als 20.000 viatgers diaris en les jornades laborables, gràcies a l’ús combinat d’estos dos mitjans de transports i que tenen com a destinació o origen estes tres estacions.

En total, en estos primers cinc dies, el registre de viatgers en els tres bescanviadors de València Sud, Safranar i Jesús ha sigut de 104.695 usuaris. El dimarts 18 es van comptabilitzar 22.529 viatgers; 22.509 el dimecres 19; 22.734 el dijous 20; 24.399 el divendres 21; i 12.524 el dissabte 22.

**Recuperació de la freqüència habitual**

El mateix dimarts 18 de febrer la xarxa de Metrovalencia en servici, a excepció del tram Paiporta-Castelló encara pendent d’obertura, va recuperar també la seua freqüència habitual anterior a les inundacions.

Este canvi, juntament amb els nous bescanviadors, ha permés que el nombre d’usuaris de metro i tramvia augmente fins a xifres similars a les anteriors al 29 d’octubre, quan es registraven xifres pròximes als 300.000 viatgers diaris. Per exemple, el dimarts 18 es va arribar als 288.520 desplaçaments; el dimecres 19, 296.011; i el divendres 21, 303.852.

**Connexions bus-metro**

Des del 18 de febrer els trens de les línies 1 (Bétera), 2 (Llíria) i 7 (Marítim) finalitzen el seu recorregut a València Sud, a on els viatgers poden accedir als autobusos que enllacen amb les poblacions de Picanya i Paiporta.

Les llançadores de Picassent - València, Alginet - València, l’Alcúdia - València i Castelló - València arriben fins a l’avinguda Giorgeta, 18 de València, per a poder enllaçar des d’ací amb l’estació de Jesús (línies 1, 2 i 7) de Metrovalencia.

La llançadora de Torrent - València arriba a Safranar (C/ Campos Crespo 57 i 58) amb connexió amb les línies 1, 2 i 7 de Metrovalencia.

**Registre per bescanviadors**

El primer dia en què es van fer transbordaments entre autobusos i metro, el dimarts, València Sud va obtindre un total de 8.952 passatgers en una estació que fins a eixa data no tenia servici pels danys patits per les inundacions.

El segon dia, dimecres 19, se’n van registrar 8.974; el dijous 8055; el divendres van arribar a 8.957; i el dissabte 5.770.

En el cas de Safranar, a on arriben els passatgers de Torrent, el dimarts 18 va sumar 9.132 desplaçaments; 8.383 el dimecres 19; 9.066 el dijous 20; 9.420 el divendres 21; i 4.577 el dissabte 22.

En l’estació de Jesús, els viatgers que enllacen des de Picassent i les poblacions de la Ribera, el dimarts 18 es van comptabilitzar 4.445 viatgers; 5.152 el dimecres 19; 5.613 el dijous 20; 6.022 el divendres 21; i 2.177 el dissabte.

Fecha: 23/02/2025